પ્રચલિત માન્યતા મુજબ, પાલિતાણા તાબાના રાજપરા ગામે સરવૈયા સાખના ક્ષત્રિય પરિવારમાં જન્મેલાં ગંગા સતીના લગ્ન સમઢિયાળાના ગિરાસદાર કહળસંગ ગોહિલ સાથે થયા હતા. પતિ-પત્ની બંને ભક્તિમાર્ગી હતા અને ઈશ્વરની કૃપાને જ સર્વસ્વ માનીને લોકોપયોગી તેમજ ભક્તિપ્રધાન જીવન જીવતાં હતાં. આવનારાંને આશરો અને રોટલો આપવો એ જ સૌથી મોટી પ્રભુભક્તિ એવું માનતાં આ દંપતિને ઘર સાંકડું પડવા લાગ્યું એટલે વાડીમાં ઝુંપડું બાંધ્યું અને ત્યાં જ હનુમાનજીની દેરી બનાવીને ભક્તિ આરાધના ચાલુ રાખી.